title: Direktiva Vijeća 2008/73/EZ od 15. srpnja 2008. o pojednostavljenju postupaka navođenja i objavljivanja podataka u područjima veterine i zootehnike i o izmjeni direktiva 64/432/EEZ, 77/504/EEZ, 88/407/EEZ, 88/661/EEZ, 89/361/EEZ, 89/556/EEZ, 90/426/EEZ, 90/427/EEZ, 90/428/EEZ, 90/429/EEZ, 90/539/EEZ, 91/68/EEZ, 91/496/EEZ, 92/35/EEZ, 92/65/EEZ, 92/66/EEZ, 92/119/EEZ, 94/28/EZ, 2000/75/EZ, Odluke 2000/258/EZ i direktiva 2001/89/EZ, 2002/60/EZ i 2005/94/EZ  Tekst značajan za EGP

text:
               03/Sv. 58

               HR

               Službeni list Europske unije

               286

         32008L0073

               L 219/40

               SLUŽBENI LIST EUROPSKE UNIJE

         DIREKTIVA VIJEĆA 2008/73/EZ
   od 15. srpnja 2008.
   o pojednostavljenju postupaka navođenja i objavljivanja podataka u područjima veterine i zootehnike i o izmjeni direktiva 64/432/EEZ, 77/504/EEZ, 88/407/EEZ, 88/661/EEZ, 89/361/EEZ, 89/556/EEZ, 90/426/EEZ, 90/427/EEZ, 90/428/EEZ, 90/429/EEZ, 90/539/EEZ, 91/68/EEZ, 91/496/EEZ, 92/35/EEZ, 92/65/EEZ, 92/66/EEZ, 92/119/EEZ, 94/28/EZ, 2000/75/EZ, Odluke 2000/258/EZ i direktiva 2001/89/EZ, 2002/60/EZ i 2005/94/EZ
   (Tekst značajan za EGP)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske zajednice, a posebno njegov članak 37.,
   uzimajući u obzir prijedlog Komisije,
   uzimajući u obzir mišljenje Europskog parlamenta,
   uzimajući u obzir mišljenje Europskog gospodarskog i socijalnog odbora,
   budući da:

               (1)

               Zakonodavstvo Zajednice u području veterine predviđa da centri za sakupljanje goveda, svinja, koza i ovaca, sabirni centri za kopitare, trgovci tim životinjama, objekti za perad, centri za sakupljanje ili pohranu sjemena te timovi i određena tijela za sakupljanje ili proizvodnju zametaka („veterinarsko-sanitarni objekti”) trebaju udovoljavati određenim uvjetima, te ih države članice moraju službeno odobriti za trgovinu unutar Zajednice određenim živim životinjama i njihovim proizvodima, a posebno genskim materijalom životinja, poput sjemena, jajnih stanica i zametaka.

               (2)

               Zakonodavstvo Zajednice predviđa različite postupke s obzirom na registraciju, navođenje, ažuriranje, prijenos i objavu tih veterinarsko-sanitarnih objekata. Međutim, razlike u postupcima kompliciraju navođenje i ažuriranje, a uvelike otežavaju praktičnu uporabu tih popisa za servise nadležne kontrole i dotične operatere.

               (3)

               Stoga se ti postupci trebaju uskladiti i osigurati sistematičnija, suvisla i jednoobrazna pravila s obzirom na pet ključnih čimbenika takvih postupaka, posebno registraciju, navođenje, ažuriranje, prijenos i objavu tih popisa.

               (4)

               Nadalje, s obzirom da je na državama članicama da nadziru uvjete koje različiti veterinarsko-sanitarni objekti moraju ispuniti kako bi bili na popisu, odgovornost za sastavljanje popisa treba biti na državama članicama, a ne na Komisiji.

               (5)

               Države članice stoga trebaju sastaviti i ažurirati popis dotičnih veterinarsko-sanitarnih objekata te ih staviti na raspolaganje ostalim državama članicama i javnosti. Kako bi se uskladili ogledni obrasci tih popisa i način postizanja jednostavnog pristupa ažuriranim popisima za Zajednicu, potrebno je uspostaviti zajednička načela na temelju postupka komitologije.

               (6)

               Radi jasnoće i dosljednosti pravila Zajednice, ovaj se novi postupak treba primjenjivati i u području zootehnike, posebno na udruge uzgajivača odobrene za održavanje ili uspostavljanje matičnih knjiga pasmina u državama članicama i na podatke koje države članice trebaju osigurati s obzirom na konjička natjecanja u skladu s Direktivom Vijeća 90/428/EEZ od 26. lipnja 1990. o trgovini kopitarima namijenjenim natjecanjima i utvrđivanju uvjete za sudjelovanje u tim natjecanjima (1).

               (7)

               Slično pravilima koja se primjenjuju na trgovinu unutar Zajednice, uvoz sjemena, jajnih stanica i zametaka reguliran je tako da veterinarsko-sanitarni objekti podrijetla u trećim zemljama trebaju ispuniti određene uvjete kako bi se rizici po zdravlje životinja sveli na minimum. Stoga se uvoz takvog genskog materijala u Zajednicu treba odobriti samo iz centara za sakupljanje ili pohranu sjemena i od timova za sakupljanje zametaka ili timova za proizvodnju zametaka službeno odobrenih za izvoz u Zajednicu putem nadležnih tijela dotične treće zemlje u skladu za zahtjevima Zajednice i slijedom veterinarskih inspekcija Zajednice, tamo gdje je to primjereno.

               (8)

               Ovisno o tipu genskog materijala i dotičnoj vrsti životinje, tekući postupci za navođenje veterinarsko-sanitarnih objekata i ažuriranje odgovarajućih popisa su različiti, u rasponu od odluka donesenih na temelju postupka komitologije u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (2) do jednostavnog savjetovanja s državama članicama.

               (9)

               Istodobno postojanje različitih postupaka može dovesti do zabune i nesigurnosti među upravnim službenicima u trećim zemljama, poljoprivrednoj industriji i trgovinskim operaterima. Obzirom da je na trećim zemljama da provjere uvjete kojima različiti veterinarsko-sanitarni objekti moraju udovoljiti kako bi bili navedeni odobrenima za izvoz u Zajednicu u skladu sa zahtjevima Zajednice, tekući zakonodavni okvir za odobrenje tih objekata treba se uskladiti i pojednostaviti, tako da odgovornost za sastavljanje i ažuriranje popisa leži na trećim zemljama, a ne na Komisiji. Važno je osigurati da razina jamstava za zdravlje životinja koje daje dotična treća zemlja nije ugrožena. Mjere pojednostavljivanja ne dovode u pitanje pravo Komisije da, ako to smatra nužnim, poduzme sigurnosne mjere.

               (10)

               Stoga se različiti postojeći postupci trebaju zamijeniti postupkom na temelju kojeg uvoz u Zajednicu može biti dopušten samo iz trećih zemalja u kojima nadležna tijela sastavljaju i ažuriraju popise i dostavljaju ih Komisiji. Komisija treba obavijestiti države članice o tim popisima i učiniti ih dostupnima javnosti u svrhu informacija. U slučaju pitanja od važnosti s obzirom na popise koje su dostavile treće zemlje, sigurnosne mjere trebaju se donijeti u skladu s Direktivom Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (3).

               (11)

               Radi jasnoće i dosljednosti zakonodavstva Zajednice, taj se postupak treba primijeniti i na državna tijela u trećim zemljama odobrenim u svrhu držanja matičnih knjiga pasmina, matičnih knjiga peradi ili rodovnika konja u skladu sa zootehničkim zakonodavstvom Zajednice.

               (12)

               Direktiva Vijeća 91/496/EEZ od 15. srpnja 1991. o utvrđivanju načela o organizaciji veterinarskih pregleda životinja koje se unose u Zajednicu iz trećih zemalja (4) predviđa da se, u slučaju kada životinje uvezene iz trećih zemalja budu smještene u karantenski centar na području Zajednice, taj karantenski centar mora odobriti, a popis karantenskih centara objaviti u Službenom listu Europske unije. Radi jasnoće i dosljednosti pravila Zajednice, potrebno je primijeniti i pojednostavljeni postupak na ažuriranje popisa karantenskih centara u državama članicama.

               (13)

               U području veterine, Komisija je odgovorna za uspostavljanje i ažuriranje popisa odobrenih nacionalnih referentnih laboratorija i ostalih odobrenih laboratorija na temelju podataka koje osiguravaju države članice.

               (14)

               U skladu sa zakonodavstvom Zajednice, ti popisi izmjenjuju se nakon zahtjeva države članice i odluke donesene na temelju postupka komitologije u skladu s Odlukom 1999/468/EZ ili putem Vijeća na prijedlog Komisije.

               (15)

               Međutim, izmjene takvih popisa često su sasvim formalne prirode, poput izmjena pojedinosti za kontakt nacionalnih referentnih laboratorija ili ostalih dotičnih odobrenih laboratorija.

               (16)

               Trenutna praksa podrazumijevala je samo periodičko ažuriranje popisa tih laboratorija kako bi se smanjio broj odluka Komisije koje se trebaju poduzeti. Međutim, ta praksa ne jamči brzo ažuriranje tih popisa. To može ugroziti pravni status nacionalnih referentnih laboratorija i ostalih odobrenih laboratorija.

               (17)

               S obzirom da države članice određuju nacionalne referentne laboratorije i osiguravaju sve nužne pojedinosti i ažuriranje, odgovornost za sastavljanje popisa takvih laboratorija treba biti na državama članicama, a ne na Komisiji. Slično tome, odgovornost za sastavljanje popisa ostalih odobrenih laboratorija treba biti na državama članicama.

               (18)

               Države članice stoga trebaju sastaviti i ažurirati popise dotičnih nacionalnih referentnih laboratorija i ostalih dotičnih odobrenih laboratorija i učiniti ih dostupnima ostalim državama članicama i javnosti. Kako bi se uskladio predložak tih popisa i način postizanja jednostavnog pristupa ažuriranim popisima za Zajednicu, potrebno je uspostaviti zajednička načela na temelju postupka komitologije.

               (19)

               Međutim, ako se popisi odnose na odobrene laboratorije smještene u trećim zemljama, Komisija treba nastaviti biti odgovorna za sastavljanje i objavljivanje popisa takvih laboratorija.

               (20)

               Kako bi se izbjegli bilo kakvi poremećaji u pogledu zahtjeva za odobrenje laboratorija koje su države članice podnijele na temelju Odluke Vijeća 2000/258/EZ od 20. ožujka 2000. o određivanju posebnog instituta odgovornog za utvrđivanje kriterija za standardizaciju seroloških testova u svrhu praćenja učinkovitosti cjepiva protiv bjesnoće (5), u ovoj se Direktivi trebaju predvidjeti prijelazne mjere.

               (21)

               Članak 6. stavak 2. točka (a) Direktive Vijeća 64/432/EEZ od 26. lipnja 1964. o zdravstvenim problemima životinja koji utječu na trgovinu govedima i svinjama unutar Zajednice (6) predviđa da goveda za rasplod i proizvodnju, namijenjena trgovini unutar Zajednice, moraju potjecati iz stada koje je službeno slobodno od tuberkuloze i koja su, ako su starija od šest tjedana, negativno reagirala na intradermalni tuberkulinski test proveden tijekom 30 dana prije napuštanja stada podrijetla. Radi tradicionalnog stočarenja i stočarske prakse, neke države članice susrele su se s poteškoćama pri udovoljavanju ovom testiranju prije premještanja životinja. Stoga je nužno osigurati mogućnost provođenja intradermalnog tuberkulinskog testa na mjestu koje nije objekt podrijetla, koje se treba uspostaviti na temelju postupka komitologije.

               (22)

               Štoviše, određeni Prilozi Direktivi 64/432/EEZ koji su sasvim tehničke prirode poput onih koji se odnose na testove o zdravlju životinja, popis bolesti koje podliježu obveznom prijavljivanju ili certifikati o zdravlju životinja, trebaju se izmijeniti putem postupka komitologije kako bi se moglo ubrzano uzeti u obzir nova znanstvena dostignuća. Međutim, izmjene Priloga koji utvrđuju detaljne uvjete s obzirom na status slobodan od bolesti, koje mogu imati utjecaj na trgovinu unutar Zajednice, trebaju se ostaviti za Vijeće.

               (23)

               Tehnološki i znanstveni razvoj odigrao se od početka 1990-ih u pogledu sakupljanja i proizvodnje genskog materijala. Direktiva Vijeća 92/65/EEZ od 13. srpnja 1992. o utvrđivanju zahtjeva zdravlja životinja kojima se uređuje trgovina unutar Zajednice i uvoz u Zajednicu životinja, sjemena, jajnih stanica i zametaka koji ne podliježu zahtjevima zdravlja životinja utvrđenim u posebnim pravilima Zajednice iz Priloga A poglavlja I. Direktive 90/425/EEZ (7) nije ažurirana kako bi u obzir uzela taj razvoj i pojavu novih standarda Svjetske organizacije za zdravlje životinja (OIE). Stoga je primjereno izmijeniti navedenu Direktivu i u njezin opseg unijeti odredbe s obzirom na trgovinu i uvoz genskog materijala dobivenog od životinja koje nisu ovce, koze, konji i svinje. Nadalje, do uspostave detaljnih usklađenih pravila u tom području, državama članicama treba se dopustiti primjena nacionalnih pravila. Slično tome, do uspostave detaljnih usklađenih pravila s obzirom na uvoz životinja obuhvaćenih tom Direktivom, državama članicama treba se dopustiti primjena nacionalnih pravila.

               (24)

               Vijeće, u skladu s točkom 34. Međuinstitucionalnog Sporazuma o boljem zakonodavstvu (8), treba poticati države članice da sastave, za sebe i u interesu Zajednice, vlastite tablice koje će, koliko je to moguće, slikovito prikazati odnos između Direktive i mjera prenošenja i podastrijeti ih javnosti.

               (25)

               Direktive Vijeća 64/432/EEZ, 77/504/EEZ (9), 88/407/EEZ (10), 88/661/EEZ (11), 89/361/EEZ (12), 89/556/EEZ (13), 90/426/EEZ (14), 90/427/EEZ (15), 90/428/EEZ, 90/429/EEZ (16), 90/539/EEZ (17), 91/68/EEZ (18), 91/496/EEZ, 92/35/EEZ (19), 92/65/EEZ, 92/66/EEZ (20), 92/119/EEZ (21), 94/28/EZ (22), 2000/75/EZ (23), Odluka 2000/258/EZ i direktive Vijeća 2001/89/EZ (24), 2002/60/EZ (25) i 2005/94/EZ (26) stoga se trebaju primjereno izmijeniti,

         DONIJELO JE OVU DIREKTIVU:
   Članak 1.
   Izmjene Direktive 64/432/EEC
   Direktiva 64/432/EEZ mijenja se kako slijedi:

               1.

               U članku 6. prvi podstavak stavka 2. točke (a) zamjenjuje se sa sljedećim tekstom:
               „potječu iz stada goveda koje je službeno slobodno od tuberkuloze i u slučaju životinja koje su, ako su starije od šest tjedana, negativno reagirale na intradermalni tuberkulinski test proveden u skladu s odredbama točke 2.2. Priloga B. ili tijekom 30 dana prije napuštanja stada podrijetla ili na mjestu i pod uvjetima koji se trebaju uspostaviti na temelju postupka koji se navodi u članku 17.”

               2.

               Umeće se sljedeći članak:
               „Članak 6.a
               Države članice određuju državne institute, nacionalne referentne laboratorije ili službene institute odgovorne za usklađivanje standarda i dijagnostičkih postupaka kako se spominju u prilozima A do D. One održavaju njihove ažurirane popise i čine ih dostupnima ostalim državama članicama i javnosti.
               Zadaće i odgovornosti tih državnih instituta, nacionalnih referentnih laboratorija i službenih instituta određene su u prilozima B i C i poglavlju II. Priloga D.
               Detaljna pravila za jednoobraznu primjenu ovog članka mogu se donijeti u skladu s postupkom koji se navodi u članku 17. stavku 2.”

               3.

               U članku 11. stavak 3. zamjenjuje se sljedećim.
               „3.   Nadležno tijelo izdaje broj odobrenja svakom odobrenom sabirnom centru. Odobrenja sabirnih centara mogu se ograničiti na određenu vrstu ili na životinje za rasplod i proizvodnju ili na životinje za klanje.
               Nadležno tijelo sastavlja i ažurira popis odobrenih sabirnih centara i njihove brojeve odobrenja i čini ih dostupnim ostalim državama članicama i javnosti”

               4.

               U članku 13. dodaju se sljedeći stavci:
               „5.   Države članice sastavljaju i ažuriraju popis ovlaštenih trgovaca i registriranih objekata koje trgovci koriste s obzirom na poslovanje i njihove brojeve odobrenja te taj popis čine dostupnim ostalim državama članicama i javnosti.
               6.   Detaljna pravila za jednoobraznu primjenu stavka 5. mogu se donijeti u skladu s postupkom koji se navodi u članku 17. stavku 2.”

               5.

               Članak 16. zamjenjuje se sljedećim:
               „Članak 16.
               Priloge A i D (poglavlje I.) izmjenjuje Vijeće kvalificiranom većinom na prijedlog Komisije, posebno s obzirom na njihovu prilagodbu tehnološkom i znanstvenom razvoju.
               Priloge B, C, D (poglavlje II.), E i F izmjenjuje Komisija u skladu s postupkom kako se navodi u članku 17.”

               6.

               Prilog B mijenja se kako slijedi:

                           (a)

                           točka 4.1. zamjenjuje se sljedećim:
                           „4.1.   Zadaće i odgovornosti
                           Državni instituti, nacionalni referentni laboratoriji ili službeni instituti određeni u skladu s člankom 6.a odgovorni su za službeno testiranje tuberkulina ili reagensa koji se spominju u stavcima 2. i 3. u njihovim odnosnim državama članicama kako bi se osiguralo da je svaki od tih tuberkulina ili reagensa primjeren u odnosu na standarde koji se spominju u točki 2.1. i stavku 3.”;

                           (b)

                           briše se točka 4.2.

               7.

               Prilog C mijenja se kako slijedi:

                           (a)

                           u točki 4.1. uvodna rečenica zamjenjuje se sljedećom:
                           „Nacionalni referentni laboratoriji određeni u skladu s člankom 6.a odgovorni su za:”;

                           (b)

                           briše se točka 4.2.

               8.

               U Prilogu D poglavlju II.A točke 2. i 3. zamjenjuju se sljedećim:

                           „2.

                           Državni instituti, nacionalni referentni laboratoriji ili službeni instituti određeni u skladu s člankom 6.a za usklađivanje standarda za enzootsku leukozu goveda moraju biti odgovorni za kalibraciju standardnog radnog antigena laboratorija prema službenom standardnom serumu EZ-a (serum EI) koji osigurava Nacionalni veterinarski institut s Tehničkog sveučilišta u Danskoj.

                           3.

                           Standardni antigeni koji se koriste u laboratoriju moraju se barem jednom godišnje podnijeti u državne institute, nacionalne referentne laboratorije ili službene institute određene, u skladu s člankom 6.a, na testiranje prema službenom standardnom serumu EZ-a. Osim takve standardizacije, antigen u uporabi može se kalibrirati u skladu s postupkom opisanim pod B.”

         Članak 2.
   Izmjene Direktive 77/504/EEZ
   Sljedeći članak umeće se u Direktivu 77/504/EEZ:

      „Članak 4.a
      1.   Države članice sastavljaju i ažuriraju popis tijela kako se spominju u članku 1. točki (b) prvoj alineji, koji su službeno odobreni radi održavanja ili uspostavljanja matičnih knjiga pasmina i čine ga dostupnim ostalim državama članicama i javnosti.
      2.   Detaljna pravila za jednoobraznu primjenu ovog članka mogu se donijeti u skladu s postupkom koji se navodi u članku 8. stavku 2.”

   Članak 3.
   Izmjene Direktive 88/407/EEZ
   Direktiva 88/407/EEZ mijenja se kako slijedi:

               1.

               U članku 5. stavak 2. zamjenjuje se sljedećim:
               „2.   Svi centri za sakupljanje ili pohranu sjemena trebaju biti registrirani, a svakom se centru treba dodijeliti veterinarski registracijski broj. Svaka država članica sastavlja i ažurira popis centara za sakupljanje ili pohranu sjemena i njihove veterinarske registracijske brojeve i čini ih dostupnim ostalim državama članicama i javnosti.
               3.   Detaljna pravila za jednoobraznu primjenu ovog članka mogu se donijeti u skladu s postupkom koji se navodi u članku 18. stavku 2.”

               2.

               Članak 9. zamjenjuje se sljedećim:
               „Članak 9.
               1.   Države članice odobravaju jedino uvoz sjemena poslanog iz centra za sakupljanje ili centra za pohranu sjemena smještenog u jednoj od trećih zemalja koja se pojavljuje na popisu koji se navodi u članku 8. i za koji je nadležno tijelo dotične treće zemlje u mogućnosti dati jamstva da je udovoljeno sljedećim uvjetima:

                           (a)

                           udovoljava uvjetima:

                                       i.

                                       za odobrenje centara za sakupljanje sjemena ili centara za pohranu sjemena kako je izloženo u poglavlju I. Prilogu A;

                                       ii.

                                       koji se odnose na nadgledanje takvih centara kako je izloženo u njegovom poglavlju II.;

                           (b)

                           službeno ga je odobrilo nadležno tijelo treće zemlje za izvoz u Zajednicu;

                           (c)

                           stavljen je pod nadzor veterinara centra;

                           (d)

                           podložan je inspekciji službenog veterinara treće zemlje barem dva puta na godinu.

                     2.   Popis centara za sakupljanje ili pohranu sjemena koje je nadležno tijelo treće zemlje koje se pojavljuje na popisu koji se navodi u članku 8. odobrilo u skladu s uvjetima izloženim u stavku 1. ovog članka i iz kojih se sjeme može slati u Zajednicu dostavlja se Komisiji.
               Nadležno tijelo treće zemlje mora odmah ukinuti ili povući odobrenje centra za sakupljanje ili pohranu sjemena ako on više ne udovoljava uvjetima utvrđenim u stavku 1. i o tome se odmah izvješćuje Komisija.
               Komisija državama članicama osigurava nove i ažurirane popise koje zaprimi od nadležnog tijela treće zemlje u skladu s ovim stavkom i čini ih dostupnim javnosti u svrhu informiranja.
               3.   Detaljna pravila za jednoobraznu primjenu ovog članka mogu se donijeti u skladu s postupkom koji se navodi u članku 18. stavku 2.”

               3.

               Članak 12. zamjenjuje se sljedećim:
               „Članak 12.
               Primjenjuju se pravila predviđena Direktivom 97/78/EZ, posebno na organizaciju i praćenje pregleda što provode države članice te sigurnosne mjere koje se trebaju primijeniti u skladu s postupkom kako se navodi u članku 22. te Direktive.”

         Članak 4.
   Izmjene Direktive 88/661/EEZ
   Direktiva 88/661/EEZ mijenja se kako slijedi:

               1.

               Umeće se sljedeći članak:
               „Članak 4.a
               Države članice sastavljaju i ažuriraju popis tijela kako se navodi u članku 1. točki (c) prvoj alineji i čine ga dostupnim ostalim državama članicama i javnosti.
               Detaljna pravila za jednoobraznu primjenu ovog članka mogu se donijeti u skladu s postupkom koji se navodi u članku 11. stavku 2.”

               2.

               Umeće se sljedeći članak:
               „Članak 7.a
               Države članice sastavljaju i ažuriraju popis tijela kako se navodi u članku 1. točki (d) prvoj alineji i čine ga dostupnim ostalim državama članicama i javnosti.
               Detaljna pravila za jednoobraznu primjenu ovog članka mogu se donijeti u skladu s postupkom koji se navodi u članku 11. stavku 2.”

         Članak 5.
   Izmjene Direktive 89/361/EEZ
   Članak 5. Direktive 89/361/EEZ zamjenjuje se sljedećim:

      „Članak 5.
      Države članice sastavljaju i ažuriraju popis tijela kako se navodi u članku 2. točki (b) prvoj alineji, koja su službeno odobrena za svrhu održavanja ili uspostavljanja matičnih knjiga peradi i koja udovoljavaju načelima određenim u skladu s prvom alinejom članka 4. i čine ga dostupnim ostalim državama članicama i javnosti.
      Detaljna pravila za jednoobraznu primjenu ovog članka mogu se donijeti u skladu s postupkom koji se navodi u članku 8.”

   Članak 6.
   Izmjene Direktive 89/556/EEZ
   Direktiva 89/556/EEZ mijenja se kako slijedi:

               1.

               U članku 5. stavku 2. prvi podstavak zamjenjuje se sljedećim:
               „2.   Nadležno tijelo svake dotične države članice registrira timove za sakupljanje zametaka i svakom timu dodjeljuje veterinarski registracijski broj.
               Svaka država članica sastavlja i ažurira popis timova za sakupljanje zametaka i njihove veterinarske registracijske brojeve i čine ih dostupnim ostalim državama članicama i javnosti.”

               2.

               Članak 8. zamjenjuje se sljedećim:
               „Članak 8.
               1.   Države članice odobravaju jedino uvoz zametaka koji šalju timovi za sakupljanje ili proizvodnju zametaka smještene u jednoj od trećih zemalja koje se pojavljuju na popisu, kako se navodi u članku 7., i za koju je nadležno tijelo dotične treće zemlje u mogućnosti izdati jamstva da je udovoljeno sljedećim uvjetima:

                           (a)

                           udovoljava uvjetima:

                                       i.

                                       za odobrenje timova za sakupljanje zametaka i skupina za proizvodnju zametaka kako je izloženo u poglavlju I. Priloga A;

                                       ii.

                                       u odnosu na sakupljanje, obradu, pohranu i prijevoz zametaka putem takvih timova kako je izloženo u poglavlju II. tog Priloga;

                           (b)

                           službeno ju je odobrilo nadležno tijelo treće zemlje za izvoz u Zajednicu;

                           (c)

                           podložna je nadzoru službenog veterinara treće zemlje barem dva puta na godinu.

                     2.   Popis timova za sakupljanje zametaka ili za proizvodnju zametaka koje je nadležno tijelo treće zemlje, koja se pojavljuje na popisu koji se navodi u članku 7., odobrilo u skladu s uvjetima izloženim u stavku 1. ovog članka i iz kojih se zametci mogu slati u Zajednicu dostavlja se Komisiji.
               Nadležno tijelo treće zemlje mora odmah ukinuti ili povući odobrenje timu za sakupljanje ili proizvodnju zametaka ako on više ne udovoljava uvjetima određenim u stavku 1. i o tome se odmah izvješćuje Komisija.
               Komisija državama članicama osigurava nove i ažurirane popise koje zaprimi od nadležnog tijela treće zemlje u skladu s ovim stavkom i čini ih dostupnim javnosti u svrhu informiranja.
               3.   Detaljna pravila za jednoobraznu primjenu ovog članka mogu se donijeti u skladu s postupkom koji se navodi u članku 18. stavku 2.”

               3.

               Članak 11. zamjenjuje se sljedećim:
               „Članak 11.
               Primjenjuju se pravila predviđena Direktivom 97/78/EZ, posebno na organizaciju i praćenje nadzora što provode države članice te sigurnosne mjere koje se trebaju primijeniti u skladu s postupkom kako se navodi u članku 22. te Direktive.”

         Članak 7.
   Izmjene Direktive 90/426/EEZ
   U članku 7. Direktive 90/426/EEZ stavak 1. zamjenjuje se sljedećim:

      „1.   Kopitari se trebaju prevesti što prije moguće iz objekta podrijetla ili izravno ili preko odobrene tržnice ili sabirnog centra za kopitare koji je u članku 2. stavku 2. točki (o) Direktive 64/432/EEZ definiran kao „sabirni centar” na odredište u vozilima ili spremnicima koji su redovito čišćeni i dezinficirani s dezinficijensom u vremenskim razmacima koje određuje država članica otpreme. Vozila moraju biti opremljena na takav način da izmet kopitara, stelja ili hrana ne mogu tijekom prijevoza ispasti iz vozila. Prijevoz se mora izvesti na takav način da se zdravlje i dobrobit kopitara može učinkovito zaštititi.”

   Članak 8.
   Izmjene Direktive 90/427/EEZ
   Članak 5. Direktive 90/427/EEZ zamjenjuje se sljedećim:

      „Članak 5.
      Države članice sastavljaju i ažuriraju popis tijela kako se navodi u članku 2. točki (c) prvoj alineji, koja su službeno odobrena za svrhu održavanja ili uspostavljanja rodovnika konja, koja su odobrena ili priznata na temelju načela određenih u skladu s člankom 4. stavkom 2. točkom (a) i čine ga dostupnim ostalim državama članicama i javnosti.
      Detaljna pravila za jednoobraznu primjenu ovog članka mogu se donijeti u skladu s postupkom koji se navodi u članku 10.”

   Članak 9.
   Izmjene Direktive 90/428/EEZ
   U članku 4. Direktive 90/428/EEZ stavak 2. zamjenjuje se sljedećim:

      „2.   Međutim,

                  —

                  obveze kako se spominju u članku 3. nemaju utjecaja na organizaciju:

                              (a)

                              natjecanja rezerviranih za kopitare registrirane u posebnom rodovniku konja s ciljem omogućavanja poboljšanja pasmine;

                              (b)

                              regionalnih natjecanja u svrhu selekcije kopitara;

                              (c)

                              povijesnih ili tradicionalnih događaja.

                        Države članice koje se namjeravaju koristiti tim mogućnostima, takvu namjeru i njezino opravdanje prije toga dostavljaju ostalim državama članicama i javnosti,

                  —

                  za svako natjecanje ili vrstu natjecanja državama članicama može se odobriti pričuva, putem tijela koja su s tim ciljem službeno odobrena ili priznata, određeni postotak nagrade ili zarade kako se navodi u stavku 1. točki (c) radi sigurnosti, razvoja i poboljšanja rasploda.
                  Postotak od 1993. ne može prelaziti 20 %.
                  Načela za distribuciju tih sredstava u dotičnoj državi članici čine se dostupnim ostalim državama članicama i javnosti.”

   Članak 10.
   Izmjene Direktive 90/429/EEZ
   Direktiva 90/429/EEZ mijenja se kako slijedi:

               1.

               U članku 5. stavak 2. zamjenjuje se sljedećim:
               „2.   Nadležno tijelo svake dotične države članice registrira sve centre za sakupljanje sjemena i svakom centru dodjeljuje veterinarski registracijski broj.
               Svaka država članica sastavlja i ažurira popis centara za sakupljanje sjemena i njihove veterinarske registracijske brojeve i čini ih dostupnim ostalim državama članicama i javnosti.”

               2.

               Članak 8. zamjenjuje se sljedećim:
               „Članak 8.
               1.   Države članice odobravaju jedino uvoz sjemena koje se šalje iz centra za sakupljanje sjemena smještenog u jednoj od trećih zemalja koje se pojavljuju na popisu kako se navodi u članku 7. i za koji je nadležno tijelo dotične treće zemlje u mogućnosti izdati jamstva da je udovoljeno sljedećim uvjetima:

                           (a)

                           udovoljava uvjetima:

                                       i.

                                       za odobrenje centara za sakupljanje sjemena kako je izloženo u poglavlju I. Priloga A;

                                       ii.

                                       u odnosu na nadgledanje takvih centara kako je izloženo u poglavlju II. tog Priloga;

                           (b)

                           službeno ga je odobrilo nadležno tijelo treće zemlje za izvoz u Zajednicu;

                           (c)

                           stavljen je pod nadzor veterinara centra;

                           (d)

                           podložan je nadzoru službenog veterinara treće zemlje barem dva puta na godinu.

                     2.   Popis centara za sakupljanje sjemena koje je nadležno tijelo treće zemlje, koja se pojavljuje na popisu koji se navodi u članku 7., odobrilo u skladu s uvjetima izloženim u stavku 1. ovog članka i iz kojih se sjeme može slati u Zajednicu dostavlja se Komisiji.
               Nadležno tijelo treće zemlje mora odmah ukinuti ili povući odobrenje centra za sakupljanje sjemena ako on više ne udovoljava uvjetima određenim u stavku 1. i o tome se odmah izvješćuje Komisija.
               Komisija državama članicama osigurava nove i ažurirane popise koje zaprimi od nadležnog tijela treće zemlje u skladu s ovim stavkom i čini ih dostupnim javnosti u svrhu informiranja.
               3.   Detaljna pravila za jednoobraznu primjenu ovog članka mogu se donijeti u skladu s postupkom koji se navodi u članku 18. stavku 2.”

               3.

               U članku 15. stavak 2. zamjenjuje se sljedećim:
               „2.   Primjenjuju se pravila utvrđena Direktivom 97/78/EZ, posebno na organizaciju i praćenje pregleda što provode države članice te sigurnosne mjere koje se trebaju primijeniti u skladu s postupkom kako se navodi u članku 22. te Direktive.”

         Članak 11.
   Izmjene Direktive 90/539/EEZ
   Direktiva 90/539/EEZ mijenja se kako slijedi:

               1.

               Članak 4. zamjenjuje se sljedećim:
               „Članak 4.
               Svaka država članica određuje nacionalni referentni laboratorij koji je odgovoran za usklađivanje dijagnostičkih pretraga predviđenih ovom Direktivom i njihovu uporabu u odobrenim laboratorijima smještenim na svojem državnom području.
               Svaka država članica treba sastaviti pojedinosti o svojem nacionalnom referentnom laboratoriju i bilo kakve potonje promjene i učiniti ih dostupnima ostalim državama članicama i javnosti.
               Detaljna pravila za jednoobraznu primjenu ovog članka mogu se donijeti u skladu s postupkom koji se navodi u članku 32. stavku 2.”

               2.

               Umeće se sljedeći članak:
               „Članak 6.a
               Svaka država članica sastavlja i ažurira popis objekata odobrenih u skladu s točkom 1. podtočkom (a) članka 6. i njihove razlikovne brojeve, i čine ga dostupnim ostalim državama članicama i javnosti.
               Detaljna pravila za jednoobraznu primjenu ovog članka mogu se donijeti u skladu s postupkom koji se navodi u članku 32.”

               3.

               Prilog I. mijenja se kako slijedi:

                           i.

                           briše se točka 1.;

                           ii.

                           točka 2. zamjenjuje se sljedećim:

                                       „2.

                                       Nacionalni referentni laboratoriji za bolesti ptica određeni u skladu s člankom 4. u svakoj su državi članici odgovorni za usklađivanje dijagnostičkih postupaka predviđenih ovom Direktivom. U tu svrhu:

                                                   (a)

                                                   oni mogu opskrbljivati odobrene laboratorije reagensima koji su potrebni za dijagnostičke pretrage;

                                                   (b)

                                                   oni sustavno prate kakvoću reagensa koje odobreni laboratoriji koriste s ciljem provođenja dijagnostičkih pretraga predviđenih ovom Direktivom;

                                                   (c)

                                                   oni organiziraju periodičke usporedne pretrage.”

         Članak 12.
   Izmjene Direktive 91/68/EEZ
   Direktiva 91/68/EEZ mijenja se kako slijedi:

               1.

               U članku 8.a stavak 3. zamjenjuje se sljedećim:
               „3.   Nadležno tijelo izdaje broj odobrenja svakom odobrenom sabirnom centru. Odobrenja se mogu ograničiti na jednu ili više vrsta obuhvaćenih ovom Direktivom ili na životinje za rasplod ili tov, ili na životinje predviđene za klanje.
               Nadležno tijelo sastavlja i ažurira popis odobrenih sabirnih centara i njihove jedinstvene brojeve odobrenja i čini ih dostupnim ostalim državama članicama i javnosti”

               2.

               U članku 8.b dodaje se sljedeći stavak:
               „5.   Države članice sastavljaju i ažuriraju popis ovlaštenih trgovaca i registriranih objekata koje trgovci koriste s obzirom na poslovanje i njihove brojeve odobrenja te taj popis čine dostupnim ostalim državama članicama i javnosti.
               Detaljna pravila za jednoobraznu primjenu ovog stavka mogu se donijeti u skladu s postupkom koji se navodi u članku 15. stavku 2.”

         Članak 13.
   Izmjene Direktive 91/496/EEZ
   U članku 10. Direktive 91/496/EEZ stavak 4. zamjenjuje se sljedećim:

                  „4.

                              (a)

                              Za odobrenje i posljedično ažuriranje popisa karantenskih centara koji se spominju u prvoj alineji stavka 1. mora se pratiti postupak predviđen člankom 22. Komisija objavljuje popis tih karantenskih centara i bilo koje posljedično ažuriranje u Službenom listu Europske unije.

                              (b)

                              Karantenske centre koji se spominju u drugoj alineji stavka 1. i prvoj alineji stavka 2. koji udovoljavaju uvjetima predviđenim Prilogom B odobravaju države članice, a svakom se centru dodjeljuje broj odobrenja. Svaka država članica sastavlja i ažurira popis odobrenih karantenskih centara i njihove brojeve odobrenja i čini ih dostupnima ostalim državama članicama i javnosti. Karantenski centri podložni su nadzoru predviđenom člankom 19.
                              Detaljna pravila za jednoobraznu primjenu ovog podstavka mogu se donijeti u skladu s postupkom koji se navodi u članku 22.”

   Članak 14.
   Izmjene Direktive 92/35/EEZ
   Direktiva 92/35/EEZ mijenja se kako slijedi:

               1.

               Članak 14. zamjenjuje se sljedećim:
               „Članak 14.
               1.   Države članice određuju nacionalni laboratorij za provođenje laboratorijskih pretraga predviđenih ovom Direktivom i pojedinosti o tom laboratoriju, te bilo kakve promjene nakon toga, čine dostupnim ostalim državama članicama i javnosti.
               Detaljna pravila za jednoobraznu primjenu ovog stavka mogu se donijeti u skladu s postupkom koji se navodi u članku 19.
               2.   Djelatnost i zadaće nacionalnih laboratorija, određenih u skladu sa stavkom 1., određene su u Prilogu I.
               3.   Nacionalni laboratoriji određeni u skladu sa stavkom 1. povezuju se s referentnim laboratorijem Zajednice kako se navodi u članku 15.”

               2.

               U Prilogu I. briše se odjeljak A.

         Članak 15.
   Izmjene Direktive 92/65/EEZ
   Direktiva 92/65/EEZ mijenja se kako slijedi:

               1.

               Članak 11. zamjenjuje se sljedećim:
               „Članak 11.
               1.   Države članice osiguravaju da su, ne dovodeći u pitanje odluke koje se trebaju donijeti prilikom provedbe članaka 21. i 23., predmet trgovine samo sjeme, jajne stanice i zameci koji udovoljavaju uvjetima predviđenim stavcima 2., 3., 4. i 5.
               2.   Sjeme ovaca, koza i kopitara mora, ne dovodeći u pitanje bilo koja načela kojima se mora udovoljiti za upis kopitara u rodovnika za određene posebne pasmine:

                           —

                           biti sakupljeno, obrađeno i pohranjeno u svrhu umjetnog osjemenjivanja u centru koji je sa zdravstvenog gledišta odobren u skladu s Prilogom D dijelom I. ili, u slučaju ovaca i koza odstupajući od gore navedenog, u objektu koji udovoljava zahtjevima Direktive 91/68/EEZ,

                           —

                           biti sakupljeno od životinja koje udovoljavaju uvjetima predviđenim u Prilogu D dijelu II.,

                           —

                           biti sakupljeno, obrađeno, sačuvano, pohranjeno i prevezeno u skladu s Prilogom D dijelom III.,

                           —

                           biti tijekom prijevoza u drugu državu članicu popraćeno zdravstvenim certifikatom koji odgovara obrascu koji se treba odrediti u skladu s postupkom kako se navodi u članku 26.

                     3.   Jajne stanice i zameci ovaca, koza, kopitara i svinja moraju:

                           —

                           biti uzete iz ženki davateljica koje udovoljavaju uvjetima predviđenim u Prilogu D dijelu IV. putem tima za sakupljanje ili proizvedena putem timova za proizvodnju koju odobrava nadležno tijelo države članice i koja udovoljava uvjetima koji se trebaju uspostaviti u Prilogu D dijelu I. u skladu s postupkom kako se navodi u članku 26.,

                           —

                           biti sakupljene, obrađene i sačuvane u primjerenom laboratoriju, pohranjene i prevezene u skladu s Prilogom D dijelom III.,

                           —

                           biti tijekom prijevoza u drugu državu članicu popraćene zdravstvenim certifikatom koji odgovara obrascu koji se treba odrediti u skladu s postupkom kako se navodi u članku 26.

                     Sjeme korišteno za osjemenjivanje ženki davateljica mora udovoljavati odredbama stavka 2. u slučaju ovaca, koza i kopitara i odredbama Direktive 90/429/EEZ za svinje.
               Bilo koja dopunska jamstva mogu se odrediti u skladu s postupkom kako se navodi u članku 26.
               4.   Odobrene centre koji se spominju u prvoj alineji stavka 2. i odobrene skupine koje se spominju u prvoj alineji stavka 3. registrira nadležno tijelo dotične države članice, tako da se svakom centru i skupini daje veterinarski registracijski broj.
               Svaka država članica sastavlja i ažurira popise tih odobrenih centara i timova i njihove veterinarske registracijske brojeve i čini ih dostupnima ostalim državama članicama i javnosti.
               Detaljna pravila za jednoobraznu primjenu ovog stavka mogu se donijeti u skladu s postupkom koji se navodi u članku 26.
               5.   Zahtjevi zdravlja životinja i obrasci zdravstvenih certifikata primjenjivi na sjeme, jajne stanice i zametke vrsta koje nisu spomenute u stavcima 2. i 3. uspostavljaju se u skladu s postupkom kako se navodi u članku 26.
               Do uspostavljanja zahtjeva zdravlja životinja i obrazaca zdravstvenih certifikata za trgovinu takvim sjemenom, jajnim stanicama i zamecima, nastavljaju se primjenjivati nacionalni planovi.”

               2.

               U članku 13. stavku 2. točka (d) zamjenjuje se sljedećim:

                           „(d)

                           Svim odobrenim tijelima, institutima i centrima nadležno tijelo izdaje registracije i broj odobrenja.
                           Svaka država članica sastavlja i ažurira popise odobrenih tijela, instituta i centara i njihove brojeve odobrenja i čini ih dostupnima ostalim državama članicama i javnosti.
                           Detaljna pravila za jednoobraznu primjenu ovog stavka mogu se donijeti u skladu s postupkom koji se navodi u članku 26.”

               3.

               U članku 17. stavci 2. i 3. zamjenjuju se sljedećim:
               „2.   Samo životinje, sjeme, jajne stanice i zameci koji se spominju u članku 1. i koji udovoljavaju sljedećim zahtjevima mogu se uvesti u Zajednicu:

                           (a)

                           moraju potjecati iz treće zemlje s popisa koji se sastavlja u skladu sa stavkom 3. točkom (a);

                           (b)

                           moraju biti popraćeni zdravstvenim certifikatom koji odgovara obrascu koji se sastavlja u skladu s postupkom kako se navodi u članku 26., koju potpisuje nadležno tijelo zemlje izvoznice i koja potvrđuje da:

                                       i.

                                       životinje:

                                                   —

                                                   udovoljavaju dodatnim uvjetima ili nude jednakovrijedna jamstva kako se spominju u stavku 4., i

                                                   —

                                                   dolaze iz odobrenih centara, tijela, instituta koji nude jamstva barem jednakovrijedna onima u Prilogu C;

                                       ii.

                                       sjeme, jajne stanice i zameci potječu iz odobrenih centara za sakupljanje i pohranu ili skupina za sakupljanje i proizvodnju koje nude jamstva barem jednakovrijedna onima uspostavljenima u Prilogu D dijelu I. u skladu s postupkom kako se navodi u članku 26.

                     Do uspostavljanja popisa trećih zemalja, odobrenih objekata navedenih u točki (b), zahtjeva zdravlja životinja i obrazaca zdravstvenih certifikata kako se navodi u podtočkama (a) i (b), nastavljaju se primjenjivati nacionalni planovi pod uvjetom da nisu povoljniji od onih predviđenih u poglavlju II.
               3.   Uspostavlja se sljedeće:

                           (a)

                           u skladu s postupkom koji se navodi u članku 26., popis trećih zemalja ili dijelova trećih zemalja koje su u mogućnosti državama članicama i Komisiji osigurati jamstva jednakovrijedna onima predviđenim u poglavlju II. u odnosu na životinje, sjeme, jajne stanice i zametke;

                           (b)

                           u skladu s ovom točkom, popis odobrenih centara ili timova kako se navodi u prvoj alineji stavka 2. članka 11. i prvoj alineji stavka 3. tog članka smještenih u jednoj od trećih zemalja koja se pojavljuje na popisu koji se navodi u točki (a) ovog stavka i za koji je nadležno tijelo u mogućnosti izdati jamstva predviđena člankom 11. stavcima 2. i 3.
                           Popis odobrenih centara i timova kako se navodi u prvom podstavku i njihovi veterinarski registracijski brojevi dostavljaju se Komisiji.
                           Nadležno tijelo treće zemlje mora trenutačno obustaviti ili povući odobrenje centara ili skupina ako ona više ne udovoljava uvjetima koji se spominju u članku 11. stavcima 2. i 3. i o tome se mora odmah izvijestiti Komisiju.
                           Komisija državama članicama osigurava bilo koje nove i ažurirane popise koje zaprimi od nadležnog tijela treće zemlje u skladu s drugim i trećim podstavcima i čini ih dostupnima javnosti u svrhu informiranja.
                           Detaljna pravila za jednoobraznu primjenu ovog stavka mogu se donijeti u skladu s postupkom koji se navodi u članku 26.;

                           (c)

                           u skladu s postupkom koji se navodi u članku 26., posebne zahtjeve zdravlja životinja, posebno za zaštitu Zajednice od određenih egzotičnih bolesti, ili jamstva jednakovrijedna onima predviđenim ovom Direktivom.
                           Posebni zahtjevi i jednakovrijedna jamstva uspostavljena za treće zemlje ne smiju biti povoljniji od onih predviđenih poglavljem II.”

               4.

               U članku 20. prvi stavak zamjenjuje se sljedećim:
               „Pravila predviđena Direktivom 97/78/EZ primjenjuju se posebno na organizaciju i praćenje pregleda koji provode države članice te sigurnosnih mjera koje se primjenjuju u skladu s postupkom koji se navodi u članku 22. te Direktive.”

         Članak 16.
   Izmjene Direktive 92/66/EEZ
   Direktiva 92/66/EEZ mijenja se kako slijedi:

               1.

               Članak 14. mijenja se kako slijedi:

                           (a)

                           stavak 2. zamjenjuje se sljedećim:
                           „2.   Nacionalni laboratoriji koji se spominju u stavku 1. odgovorni su za usklađivanje standarda i dijagnostičkih postupaka, uporabu reagensa i ispitivanje cjepiva.”;

                           (b)

                           u stavku 3. uvodna rečenica zamjenjuje se sljedećim:
                           „3.   Nacionalni laboratoriji koji se spominju u stavku 1. odgovorni su za usklađivanje standarda i dijagnostičkih postupaka predviđenih u svakom dijagnostičkom laboratoriju za newcastlesku bolest unutar države članice. U tu svrhu:”;

                           (c)

                           stavak 4. zamjenjuje se sljedećim:
                           „4.   Nacionalni laboratoriji koji se spominju u stavku 1. povezuju se s referentnim laboratorijem Zajednice koji se navodi u članku 15.
                           5.   Države članice održavaju ažurirane popise nacionalnih laboratorija ili instituta koji se spominju u stavku 1. i čine ih dostupnima ostalim državama članicama i javnosti.
                           Detaljna pravila za jednoobraznu primjenu ovog stavka mogu se donijeti u skladu s postupkom koji se navodi u članku 25. stavku 2.”

               2.

               Briše se Prilog IV.

         Članak 17.
   Izmjene Direktive 92/119/EEZ
   Direktiva 92/119/EEZ mijenja se kako slijedi:

               1.

               U članku 17. stavak 5. zamjenjuje se sljedećim:
               „5.   Države članice održavaju ažurirane popise nacionalnih laboratorija koji se spominju u stavku 1. i čine ih dostupnima ostalim državama članicama i javnosti.”

               2.

               U Prilogu II. briše se točka 5.

         Članak 18.
   Izmjene Direktive 94/28/EZ
   Direktiva 94/28/EZ mijenja se kako slijedi:

               1.

               Članak 3. mijenja se kako slijedi:

                           (a)

                           stavak 1. zamjenjuje se sljedećim:
                           „1.   Komisiji se dostavlja popis tijela s obzirom na dotične vrste i/ili pasmine koje je nadležno tijelo treće zemlje odobrilo u smislu ove Direktive.
                           Nadležno tijelo treće zemlje mora trenutačno obustaviti ili povući odobrenje tijela ako ono više ne udovoljava uvjetima koji se spominju u članku 3. stavku 2. točki (b). i o tome se mora odmah izvijestiti Komisiju.
                           Komisija državama članicama osigurava bilo koje nove i ažurirane popise koje zaprimi od nadležnog tijela treće zemlje u skladu s drugim podstavkom i čini ih dostupnima javnosti u svrhu informiranja.”;

                           (b)

                           u stavku 2. briše se točka (a);

                           (c)

                           briše se stavak 3.

               2.

               U članku 10. dodaje se sljedeći stavak:
               „Ako bilo kakva povreda odredbi u članku 3. stavku 2. točki (b) to opravdava, posebno s obzirom na nalaze u odnosu na preglede na licu mjesta kako se navodi u prvom stavku ovog članka, mogu se donijeti mjere za obustavu uvoza životinja, sjemena, jajnih stanica i zametaka koji se spominju u članku 1. stavku 1. u skladu s postupkom kako se navodi u članku 12.”

         Članak 19.
   Izmjene Direktive 2000/75/EZ
   Direktiva 2000/75/EZ mijenja se kako slijedi:

               1.

               Članak 15. zamjenjuje se sljedećim:
               „Članak 15.
               1.   Države članice određuju nacionalni laboratorij odgovoran za provođenje laboratorijskih pretraga predviđenih ovom Direktivom i pojedinosti o tom laboratoriju, te bilo kakve promjene nakon toga, čine dostupnim ostalim državama članicama i javnosti.
               Detaljna pravila za jednoobraznu primjenu ovog stavka mogu se donijeti u skladu s postupkom koji se navodi u članku 20. stavku 2.
               2.   Zadaće nacionalnih laboratorija određenih u skladu sa stavkom 1. navedene su u Prilogu I.
               3.   Nacionalni laboratoriji određeni u skladu sa stavkom 1. ovog članka povezuju se s referentnim laboratorijem Zajednice kako se navodi u članku 16.”

               2.

               U Prilogu I. briše se odjeljak A.

         Članak 20.
   Izmjene Odluke 2000/258/EZ
   Odluka 2000/258/EZ mijenja se kako slijedi:

               1.

               Članak 3. zamjenjuje se sljedećim:
               „Članak 3.
               1.   Na temelju povoljnog nalaza procjene laboratorija podnositelja zahtjeva u državi članici, kako je dokumentirano u AFFSA-i u Nancyu, nadležno tijelo države članice može odobriti laboratorij podnositelja zahtjeva za provođenje seroloških pretraga za praćenje učinkovitosti cjepiva protiv bjesnoće.
               Države članice sastavljaju i održavaju ažurirane popise tih laboratorija koje su odobrile i čine ih dostupnima ostalim državama članicama i javnosti.
               2.   Na temelju povoljnog nalaza procjene laboratorija podnositelja zahtjeva u trećoj zemlji, kako je dokumentirano u AFFSA-i u Nancyu, i slijedom zahtjeva nadležnog tijela treće zemlje podrijetla za odobrenjem laboratorija podnositelja zahtjeva, takav laboratorij se odobrava u skladu s postupkom kako se navodi u članku 5. stavku 2. za provođenje seroloških pretraga za praćenje učinkovitosti cjepiva protiv bjesnoće.
               3.   Detaljna pravila za jednoobraznu primjenu ovog stavka mogu se donijeti u skladu s postupkom koji se navodi u članku 5. stavku 2.”

               2.

               Umeće se sljedeći članak:
               „Članak 5.a
               Zahtjevi za odobrenjem laboratorija koje su podnijele države članice prije 1. siječnja 2010., u skladu s člankom 3. i Prilogom II., nastavljaju biti uređeni ovom Odlukom, u svojoj inačici od prije 3. rujna 2008.”

               3.

               Prilozi I. i II. zamjenjuju se tekstom u Prilogu ovoj Odluci.

         Članak 21.
   Izmjene Direktive 2001/89/EZ
   Direktiva 2001/89/EZ mijenja se kako slijedi:

               1.

               U članku 17. stavku 1. točka (b) zamjenjuje se sljedećim:

                           „(b)

                           nacionalni laboratorij odgovoran je za usklađivanje standarda i dijagnostičkih postupaka u svakoj državi članici u skladu s odredbama Priloga III.
                           Države članice dostavljaju pojedinosti o svojem nacionalnom laboratoriju i bilo kakve naknadne promjene ostalim državama članicama i javnosti na način koji se može odrediti u skladu s postupkom kako se navodi u članku 26. stavku 2.”

               2.

               Prilog III. mijenja se kako slijedi:

                           (a)

                           naslov se mijenja kako slijedi:
                           „Obveze nacionalnih laboratorija za klasičnu svinjsku kugu”;

                           (b)

                           briše se točka 1.

         Članak 22.
   Izmjene Direktive 2002/60/EZ
   Direktiva 2002/60/EZ mijenja se kako slijedi:

               1.

               U članku 18. stavku 1. točka (b) zamjenjuje se sljedećim:

                           „(b)

                           nacionalni laboratorij odgovoran je za usklađivanje standarda i dijagnostičkih postupaka u svakoj državi članici u skladu s odredbama Priloga IV.
                           Države članice dostavljaju pojedinosti o svojem nacionalnom laboratoriju i bilo kakve potonje promjene ostalim državama članicama i javnosti na način koji se može odrediti u skladu s postupkom kako se navodi u članku 23. stavku 2.”

               2.

               Prilog IV. mijenja se kako slijedi:

                           (a)

                           naslov se mijenja kako slijedi:
                           „Obveze nacionalnih laboratorija za afričku svinjsku kugu”;

                           (b)

                           briše se točka 1.

         Članak 23.
   Izmjene Direktive 2005/94/EZ
   U članku 51. Direktive 2005/94/EZ stavak 2. zamjenjuje se sljedećim:

      „2.   Države članice određuju nacionalni referentni laboratorij i dostavljaju pojedinosti o njemu, kao i bilo kakve potonje promjene ostalim državama članicama i javnosti na način koji se može odrediti u skladu s postupkom kako se navodi u članku 64. stavku 2.”

   Članak 24.
   Prijenos
   1.   Države članice donose zakone i druge propise potrebne za usklađenje s odredbama ove Direktive najkasnije do 1. siječnja 2010. One Komisiji odmah dostavljaju tekst tih odredbi.
   Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine toga upućivanja određuju države članice.
   2.   Države članice Komisiji dostavljaju tekst glavnih odredaba nacionalnoga prava koji donose u području na koje se odnosi ova Direktiva.
   Članak 25.
   Stupanje na snagu
   Ova Direktiva stupa na snagu dvadesetog dana od dana objave u Službenom listu Europske unije.
   Članak 26.
   Adresati
   Ova je Direktiva upućena državama članicama.

      Sastavljeno u Bruxellesu 15. srpnja 2008.

            Za Vijeće

            Predsjednik

         M. BARNIER

      (1)  SL L 224, 18.8.1990., str. 60.

      (2)  SL L 184, 17.7.1999., str. 23. Odluka kako je zadnje izmijenjena Odlukom 2006/512/EZ (SL L 200, 22.7.2006., str. 11.).

      (3)  SL L 24, 30.1.1998., str. 9. Direktiva kako je zadnje izmijenjena Direktivom 2006/104/EZ (SL L 363, 20.12.2006., str. 352.).

      (4)  SL L 268, 24.9.1991., str. 56. Direktiva kako je zadnje izmijenjena Direktivom 2006/104/EZ.

      (5)  SL L 79, 30.3.2000., str. 40. Odluka kako je zadnje izmijenjena Odlukom Komisije 2003/60/EZ (SL L 23, 28.1.2003., str. 30.).

      (6)  SL L 121, 29.7.1964., str. 1977/64. Direktiva kako je zadnje izmijenjena Odlukom Komisije 2007/729/EZ (SL L 294, 13.11.2007., str. 26.).

      (7)  SL L 268, 14.9.1992., str. 54. Direktiva kako je zadnje izmijenjena Odlukom Komisije 2007/265/EZ (SL L 114, 1.5.2007., str. 17.).

      (8)  SL C 321, 31.12.2003., str. 1. Ispravljeno u SL C 4, 8.1.2004., str. 7.

      (9)  SL L 206, 12.8.1977., str. 8. Direktiva kako je zadnje izmijenjena Uredbom (EZ) br. 807/2003 (SL L 122, 16.5.2003., str. 36.).

      (10)  SL L 194, 22.7.1988., str. 10. Direktiva kako je zadnje izmijenjena Odlukom Komisije 2008/120/EZ (SL L 42, 16.2.2008., str. 63.).

      (11)  SL L 382, 31.12.1988., str. 36. Direktiva kako je zadnje izmijenjena Uredbom (EZ) br. 806/2003 (SL L 122, 16.5.2003., str. 1.).

      (12)  SL L 153, 6.6.1989., str. 30.

      (13)  SL L 302, 19.10.1989., str. 1. Direktiva kako je zadnje izmijenjena Odlukom Komisije 2006/60/EZ (SL L 31, 3.2.2006., str. 24.).

      (14)  SL L 224, 18.8.1990., str. 42. Direktiva kako je zadnje izmijenjena Direktivom 2006/104/EZ.

      (15)  SL L 224, 18.8.1990., str. 55.

      (16)  SL L 224, 18.8.1990., str. 62. Direktiva kako je zadnje izmijenjena Uredbom (EZ) br. 806/2003.

      (17)  SL L 303, 31.10.1990., str. 6. Direktiva kako je zadnje izmijenjena Odlukom Komisije 2007/729/EZ (SL L 294, 13.11.2007., str. 26.).

      (18)  SL L 46, 19.2.1991., str. 19. Direktiva kako je zadnje izmijenjena Direktivom 2006/104/EZ.

      (19)  SL L 157, 10.6.1992., str. 19. Direktiva kako je zadnje izmijenjena Odlukom Komisije 2007/729/EZ.

      (20)  SL L 260, 5.9.1992., str. 1. Direktiva kako je zadnje izmijenjena Direktivom 2006/104/EZ.

      (21)  SL L 62, 15.3.1993., str. 69. Direktiva kako je zadnje izmijenjena Direktivom Komisije 2007/10/EZ (SL L 63, 1.3.2007., str. 24.).

      (22)  SL L 178, 12.7.1994., str. 66.

      (23)  SL L 327, 22.12.2000., str. 74. Direktiva kako je zadnje izmijenjena Odlukom Komisije 2007/729/EZ.

      (24)  SL L 316, 1.12.2001., str. 5. Direktiva kako je zadnje izmijenjena Odlukom Komisije 2007/729/EZ.

      (25)  SL L 192, 20.7.2002., str. 27. Direktiva kako je zadnje izmijenjena Odlukom Komisije 2007/729/EZ.

      (26)  SL L 10, 14.1.2006., str. 16.

      PRILOG
      „
            PRILOG I.

                        AFSSA, Nancy

                        Laboratoire d’études sur la rage et la pathologie des animaux sauvages

                        Technopôle agricole et vétérinaire

                        BP 40 009

                        54220 Malzéville Cedex

                        Francuska

            PRILOG II.
            Poseban institut odgovoran za uspostavljanje kriterija nužnih za standardizaciju seroloških testova za praćenje djelovanja cjepiva protiv bjesnoće treba:

                        —

                        usklađivati uspostavljanje, poboljšanje i standardizaciju postupaka serološke titracije na mesojedima cijepljenim protiv bjesnoće,

                        —

                        procijeniti one laboratorije u državama članicama koji su podnijeli prijavu za izvođenje seroloških titracija koje se spominju u prvoj alineji; nalaz te procjene mora se poslati laboratoriju podnositelju zahtjeva i nadležnim tijelima države članice ako je nalaz s ciljem odobrenja povoljan,

                        —

                        procijeniti one laboratorije u trećim zemljama koji su podnijeli prijavu za izvođenje seroloških titracija koje se spominju u prvoj alineji; nalaz te procjene mora se poslati laboratoriju podnositelju zahtjeva i Komisiji ako je nalaz s ciljem odobrenja povoljan,

                        —

                        osigurati tim laboratorijima bilo kakve korisne podatke o analitičkim postupcima i usporednim pokusima i organizirati osposobljavanje i daljnje unapređivanje za njihovo osoblje,

                        —

                        organizirati međulaboratorijska ispitivanja sposobnosti (testovi stručne osposobljenosti),

                        —

                        osigurati znanstvenu i tehničku pomoć Komisiji i dotičnim nadležnim tijelima o predmetu koji je razmatran u ovom Prilogu, a posebno u slučajevima neslaganja s nalazima seroloških titracija.

                  ”


title: Direktiva 1999/93/EZ Europskog parlamenta i Vijeća od 13. prosinca 1999. o okviru Zajednice za elektroničke potpise

text:
               13/Sv. 38

               HR

               Službeni list Europske unije

               50

         31999L0093

               L 013/12

               SLUŽBENI LIST EUROPSKE UNIJE

         DIREKTIVA 1999/93/EZ EUROPSKOG PARLAMENTA I VIJEĆA
   od 13. prosinca 1999.
   o okviru Zajednice za elektroničke potpise
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 47. stavak 2. i članke 55. i 95.,
   uzimajući u obzir prijedlog Komisije (1),
   uzimajući u obzir mišljenje Gospodarskog i socijalnog odbora (2),
   uzimajući u obzir mišljenje Odbora regija (3),
   u skladu s postupkom utvrđenim člankom 251. Ugovora (4),
   budući da:

               (1)

               Komisija je 16. travnja 1997. predstavila Europskom parlamentu, Vijeću, Gospodarskom i socijalnom odboru te Odboru regija Komunikaciju u vezi s europskom inicijativom u elektroničkoj trgovini.

               (2)

               Komisija je 8. listopada 1997. predstavila Europskom parlamentu, Vijeću, Gospodarskom i socijalnom odboru te Odboru regija Komunikaciju u vezi s pružanjem sigurnosti i povjerenja u elektroničkoj komunikaciji – prema europskome okviru za digitalne potpise i kodiranje.

               (3)

               Vijeće je 1. prosinca 1997. pozvalo Komisiju da preda, čim je prije moguće, prijedlog Direktive Europskog parlamenta i Vijeća o digitalnim potpisima.

               (4)

               Elektronička komunikacija i trgovina zahtijevaju „elektroničke potpise” i njima pripadajuće usluge kojima se omogućuje utvrđivanje autentičnosti podataka; različita pravila u odnosu na pravno priznavanje elektroničkih potpisa te ovlašćivanje davatelja usluga certificiranja u državama članicama mogu stvoriti značajnu prepreku uporabi elektroničkih komunikacija i elektroničke trgovine; s druge strane, jasan okvir Zajednice u vezi s uvjetima koji se primjenjuju na elektroničke potpise pojačat će povjerenje u nove tehnologije i njihovu opću prihvaćenost; zakonodavstvo u državama članicama ne bi trebalo sprečavati slobodno kretanje robe i usluga na unutarnjem tržištu.

               (5)

               Treba promicati interoperabilnost proizvoda za izradu elektroničkog potpisa; u skladu s člankom 14. Ugovora, unutarnje tržište čini područje bez unutarnjih granica u kojemu je osigurano slobodno kretanje robe; osnovnim zahtjevima, specifičnim za proizvode s elektroničkim potpisom, mora se udovoljiti s ciljem omogućivanja slobodnog kretanja unutar unutarnjeg tržišta te s ciljem jačanja povjerenja u elektroničke potpise, ne dovodeći u pitanje Uredbu Vijeća (EZ) br. 3381/94 od 19. prosinca 1994. o uspostavljanju režima Zajednice za kontrolu izvoza robe s dvojnom namjenom (5) te Odluku Vijeća 94/942/ZVSP od 19. prosinca 1994. u vezi sa zajedničkim djelovanjem koje je usvojilo Vijeće, koja se odnosi na kontrolu izvoza robe s dvojnom namjenom (6).

               (6)

               Ovom se Direktivom ne usklađuje pružanje usluga koje se odnose na tajnost informacija onda kada su one pokrivene nacionalnim odredbama koje se bave javnom politikom ili javnom sigurnošću.

               (7)

               Unutarnje tržište omogućuje slobodno kretanje osoba, što ima za posljedicu to da državljani i osobe koje borave u Europskoj uniji imaju sve veću potrebu za kontaktiranjem s nadležnim tijelima drugih država članica, osim onih u kojima borave; dostupnost elektroničke komunikacije može biti od velike pomoći s tim u vezi.

               (8)

               Ubrzan tehnološki razvoj te globalni karakter interneta zahtijevaju pristup koji je otvoren različitim tehnologijama i uslugama koje omogućuju utvrđivanje autentičnosti podataka elektroničkim putem.

               (9)

               Elektronički potpisi koristit će se u najrazličitijim okolnostima i primjenama, što će imati za posljedicu širok spektar novih usluga i proizvoda povezanih s elektroničkim potpisima ili koji ih koriste; definicija takvih proizvoda i usluga ne bi se trebala ograničiti na izdavanje i upravljanje certifikatima, već bi također trebala uključiti bilo koju drugu uslugu i proizvod koji koriste elektroničke potpise, odnosno koji su podređeni elektroničkim potpisima, poput usluga registracije, usluge izdavanja vremenskog žiga, imenički servisi, računalne usluge ili savjetodavne usluge koje se odnose na elektroničke potpise.

               (10)

               Unutarnje tržište omogućuje davateljima usluga certificiranja razvoj njihovih prekograničnih aktivnosti s ciljem povećanja njihove konkurentnosti, čime bi se potrošačima i tvrtkama pružile nove mogućnosti razmjene informacija i trgovine elektroničkim putem u sigurnom okružju, neovisno o granicama; kako bi se potaknulo pružanje usluga certificiranja putem otvorenih mreža na razini cijele Zajednice, davatelji usluga certificiranja trebaju imati slobodu pružanja svojih usluga bez prethodnog odobrenja; prethodno odobrenje predstavlja ne samo bilo koje dopuštenje pri čemu predmetni davatelj usluga certificiranja mora dobiti odluku od strane državnih tijela prije no što mu se omogući pružanje svojih usluga certificiranja, već i bilo koju drugu mjeru koja ima isti učinak.

               (11)

               Dragovoljni programi ovlašćivanja, koji imaju za cilj povećati razinu pružanja usluga, mogu ponuditi davateljima usluga certificiranja prikladan okvir za daljnji razvoj njihovih usluga s ciljem dosezanja one razine povjerenja, sigurnosti i kakvoće koju zahtijeva tržište u razvoju; takvi programi trebaju ohrabriti razvoj najbolje prakse među davateljima usluga certificiranja; davateljima usluga certificiranja treba ostaviti slobodu pridržavanja i izvlačenja koristi od takvih programa ovlašćivanja.

               (12)

               Usluge certificiranja mogu se ponuditi ili od strane javnog subjekta ili od strane pravne, odnosno fizičke osobe, kada je osnovan u skladu s nacionalnim zakonom; budući da države članice ne bi trebale zabranjivati davateljima usluga certificiranja djelovanje izvan dragovoljnih programa ovlašćivanja; treba omogućiti da takvi programi ovlašćivanja ne umanjuju tržišno natjecanje kod usluga certificiranja.

               (13)

               Države članice mogu odlučiti na koji način omogućuju nadzor nad udovoljavanjem odredbama utvrđenim ovom Direktivom; ova Direktiva ne isključuje uspostavljanje sustava nadzora zasnovanih na privatnom sektoru; ova Direktiva ne obvezuje davatelje usluga certificiranja da se prijave da budu nadzirani pod bilo kojim programom ovlašćivanja koji se primjenjuje.

               (14)

               Važno je postići uravnoteženost između potreba potrošača i potreba tvrtki.

               (15)

               Prilog III. pokriva zahtjeve za sigurnim sredstvima za izradu potpisa kako bi se omogućilo funkcioniranje naprednih elektroničkih potpisa; on ne pokriva cjelokupno okružje sustava u kojemu takva sredstva djeluju; funkcioniranje unutarnjeg tržišta zahtijeva od Komisije i država članica hitro djelovanje kako bi se omogućilo određivanje tijela koja su zadužena za ocjenu usklađenosti sigurnih uređaja za izradu potpisa s Prilogom III.; ocjena skladnosti mora biti pravovremena i učinkovita kako bi se udovoljilo potrebama tržišta.

               (16)

               Ova Direktiva doprinosi uporabi i pravnom priznavanju elektroničkih potpisa unutar Zajednice; nije potreban regulatorni okvir za elektroničke potpise koji se koriste isključivo unutar sustava, a koji se zasnivaju na dragovoljnim sporazumima između određenog broja učesnika prema privatnom pravu; sloboda stranaka da među sobom dogovore uvjete pod kojima prihvaćaju podatke potpisane elektroničkim putem treba se poštovati u onoj mjeri u kojoj to dopušta nacionalno pravo; potrebno je priznati pravnu učinkovitost elektroničkih potpisa koji se koriste u takvim sustavima i njihovu dopustivost kao dokaza u sudskim postupcima.

               (17)

               Ova Direktiva ne nastoji uskladiti nacionalna pravila koja se odnose na ugovorno pravo, posebno izradu i djelovanje ugovora, odnosno drugih formalnosti koji nisu ugovorne prirode a koji se odnose na potpise; iz tog razloga odredbe koje se odnose na pravne učinke elektroničkih potpisa ne bi trebale dovoditi u pitanje zahtjeve u vezi s oblikom utvrđenim nacionalnim pravom u vezi sa sklapanjem ugovora ili pravilima kojima se utvrđuje gdje se ugovor sklapa.

               (18)

               Spremanje i kopiranje podataka za izradu elektroničkog potpisa moglo bi predstavljati prijetnju pravnoj valjanosti elektroničkih potpisa.

               (19)

               Elektronički potpisi koristit će se u javnome sektoru unutar nacionalnih uprava i uprava Zajednice te u komunikaciji između takvih uprava s građanima i gospodarskim djelatnicima, na primjer u slučajevima javne nabave, oporezivanja, socijalne sigurnosti, subjektima i pravosudnog sustava.

               (20)

               Usklađeni kriteriji koji se odnose na pravne učinke elektroničkih potpisa očuvat će koherentan pravni okvir diljem Zajednice; nacionalno pravo utvrđuje različite zahtjeve za pravnu valjanost vlastoručnih potpisa; budući da se certifikati mogu rabiti kako bi se potvrdio identitet osobe koja se potpisuje elektroničkim putem; napredni elektronički potpisi koji se zasnivaju na kvalificiranim certifikatima imaju za cilj višu razinu sigurnosti; napredni elektronički potpisi koji se zasnivaju na kvalificiranom certifikatu te koje je izradilo sredstvo za izradu sigurnih potpisa mogu se smatrati pravno jednakima vlastoručnim potpisima samo ako su ispunjeni uvjeti za vlastoručne potpise.

               (21)

               Kako bi se dao doprinos općoj prihvaćenosti metoda elektroničkog utvrđivanja autentičnosti, treba omogućiti da se elektronički potpisi mogu koristiti kao dokaz u sudskim postupcima u svim državama članicama; pravno se priznavanje elektroničkih potpisa treba zasnivati na objektivnim kriterijima te ne treba biti vezano uz odobrenje predmetnog davatelja usluga certificiranja; nacionalno pravo upravlja pravnim sferama u kojima se elektronički dokumenti i elektronički potpisi mogu koristiti; ova Direktiva ne dovodi u pitanje ovlasti nacionalnog suda da donese odluku u vezi s udovoljavanjem odredbama ove Direktive te ne utječe na nacionalna pravila koja se odnose na slobodno sudačko razmatranje dokaza.

               (22)

               Davatelji usluga certificiranja koji pružaju usluge certificiranja javnosti podložni su nacionalnim pravilima u pogledu odgovornosti.

               (23)

               Razvoj međunarodne elektroničke trgovine zahtijeva prekogranične dogovore koji uključuju treće zemlje; kako bi se osigurala interoperabilnost na globalnoj razini, od koristi bi bili sporazumi o multilateralnim pravilima s trećim zemljama o međusobnom priznavanju usluga certificiranja.

               (24)

               Kako bi se povećalo povjerenje korisnika u elektroničku komunikaciju i elektroničku trgovinu, davatelji usluga certificiranja moraju voditi računa o zakonskim propisima koji uređuju zaštitu podataka te osobnu privatnost.

               (25)

               Odredbe o uporabi pseudonima u certifikatima ne bi trebale sprečavati države članice da zahtijevaju identifikaciju osoba prema pravu Zajednice ili nacionalnom pravu.

               (26)

               Mjere potrebne za provedbu ove Direktive treba usvojiti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (7).

               (27)

               Dvije godine nakon njezine provedbe, Komisija će revidirati ovu Direktivu kako bi se, inter alia, omogućilo da napredak tehnologije ili promjene u pravnom okružju nisu stvorile prepreke ostvarivanju ciljeva zacrtanih u ovoj Direktivi; ona bi trebala razmotriti implikacije iz srodnih tehničkih područja te podnijeti izvješće Europskom parlamentu i Vijeću o ovoj temi.

               (28)

               U skladu s načelima supsidijarnosti i razmjernosti utvrđenim člankom 5. Ugovora, cilj stvaranja usklađenog pravnog okvira za pružanje elektroničkih potpisa i pripadajućih usluga ne mogu dostatno ostvariti države članice, nego se stoga može na bolji način ostvariti na razini Zajednice; ova Direktiva ne prelazi ono što je potrebno za ostvarivanje tog cilja,

         DONIJELI SU OVU DIREKTIVU:
   Članak 1.
   Područje primjene
   Svrha je ove Direktive olakšati uporabu elektroničkih potpisa te doprinijeti njihovom pravnom priznavanju. Njome se uspostavlja pravni okvir za elektroničke potpise i određene usluge certificiranja s ciljem omogućivanja pravilnog funkcioniranja unutarnjeg tržišta.
   Ona ne pokriva aspekte povezane sa sklapanjem i valjanošću ugovora ili drugih pravnih obveza gdje postoje zahtjevi koji se odnose na njihov oblik propisani nacionalnim pravom ili pravom Zajednice, niti utječe na pravila i ograničenja sadržana u nacionalnom pravu ili pravu Zajednice koji propisuje uporabu dokumenata.
   Članak 2.
   Definicije
   Za potrebe ove Direktive:

               1.

               „elektronički potpis” znači podaci u elektroničkom obliku koji su pridruženi ili su logički povezani s drugim podacima u elektroničkom obliku te koji služe kao metoda utvrđivanja autentičnosti;

               2.

               „napredan elektronički potpis” znači elektronički potpis koji udovoljava sljedećim zahtjevima:

                           (a)

                           na jedinstven je način povezan s potpisnikom;

                           (b)

                           u mogućnosti je identificirati potpisnika;

                           (c)

                           stvoren je uporabom sredstava koji potpisniku omogućuju isključivu kontrolu nad njima; i

                           (d)

                           povezan je s podacima na koje se odnosi na takav način da se bilo koja naknadna izmjena podataka može otkriti;

               3.

               „potpisnik” znači osoba koja posjeduje sredstvo za izradu potpisa te koja djeluje u svoje vlastito ime ili u ime fizičke ili pravne osobe ili tijela koje predstavlja;

               4.

               „podaci za izradu potpisa” znači jedinstveni podaci, poput kodova ili privatnih kriptografskih ključeva, koje potpisnik rabi u svrhu izrade elektroničkog potpisa;

               5.

               „sredstvo za izradu potpisa” znači konfigurirani računalni program ili računalna oprema koja se koristi za primjenu podataka za izradu potpisa;

               6.

               „sigurno sredstvo za izradu potpisa” znači sredstvo za izradu potpisa koje udovoljava zahtjevima utvrđenim u Prilogu III.;

               7.

               „podaci za verifikaciju potpisa” znači podaci poput kodova ili javnih kriptografskih ključeva koji se koriste u svrhu verifikacije elektroničkog potpisa;

               8.

               „sredstvo za verifikaciju potpisa” znači konfigurirani računalni program ili računalna oprema koja se koristi za primjenu podataka za verifikaciju potpisa;

               9.

               „certifikat” znači potvrda u elektroničkom obliku koja povezuje podatke za verifikaciju potpisa s nekom osobom i potvrđuje identitet te osobe;

               10.

               „kvalificirani certifikat” znači certifikat koji udovoljava zahtjevima iz Priloga I. i izdaje ga davatelj usluga certificiranja koji ispunjava uvjete iz Priloga II.;

               11.

               „davatelj usluga certificiranja” znači subjekt, odnosno pravna ili fizička osoba koja izdaje certifikate, odnosno pruža druge usluge povezane s elektroničkim potpisima;

               12.

               „proizvod za izradu elektroničkog potpisa” znači računalna oprema ili računalni program, odnosno njihove relevantne komponente namijenjene uporabi od strane davatelja usluga certificiranja za pružanje usluga elektroničkih potpisa ili namijenjene uporabi s ciljem izrade ili verifikacije elektroničkih potpisa;

               13.

               „dragovoljno ovlašćivanje” znači bilo koje dopuštenje kojim se utvrđuju prava i obveze koje su specifične za pružanje usluga certificiranja, koje na zahtjev predmetnog davatelja usluga certificiranja izdaje javno ili privatno tijelo zaduženo za razradu i nadzor nad udovoljavanjem takvim pravima i obvezama, pri čemu davatelju usluga certificiranja nije dopušteno ostvarivati prava koja proizlaze iz dopuštenja sve dok ne dobije odluku tog tijela.

         Članak 3.
   Pristup tržištu
   1.   Države članice ne bi trebale pružanje usluga certificiranja učiniti podložnim dobivanju prethodnog odobrenja.
   2.   Ne dovodeći u pitanje odredbe stavka 1., države članice mogu uvesti ili zadržati programe dragovoljnog ovlašćivanja usmjerene ka povećanju razine pružanja usluga izdavanja certifikata. Svi uvjeti povezani s takvim programima moraju biti objektivni, transparentni, razmjerni i nediskriminirajući. Države članice ne mogu ograničavati broj ovlaštenih davatelja usluga certificiranja zbog razloga koji potpadaju pod područje primjene ove Direktive.
   3.   Svaka država članica omogućuje uspostavljanje odgovarajućeg sustava koji dozvoljava nadzor nad davateljima usluga certificiranja koji imaju poslovni nastan na njezinom državnom području te koji izdaju kvalificirane certifikate za javnost.
   4.   Sukladnost sigurnih sredstava za izradu potpisa sa zahtjevima iz Priloga III. određuju odgovarajuća javna ili privatna tijela koja imenuju države članice. U skladu s postupkom utvrđenim člankom 9., Komisija propisuje kriterije putem kojih države članice odlučuju hoće li neko tijelo biti imenovano.
   Sve države članice priznaju utvrđivanje sukladnosti sa zahtjevima iz Priloga III. koje su provela tijela iz prvog podstavka.
   5.   Komisija može, u skladu s postupkom utvrđenim člankom 9., utvrditi i objaviti referentne brojeve općeprihvaćenih normi za proizvode za izradu elektroničkih potpisa u Službenom listu Europskih zajednica. Države članice pretpostavljaju kako postoji udovoljavanje zahtjevima iz Priloga II. točke (f) i Priloga III. kada proizvod za izradu elektroničkih potpisa udovoljava tim normama.
   6.   Države članice i Komisija zajednički rade na promicanju razvoja i uporabe sredstava za verifikaciju potpisa u kontekstu preporuka za sigurnu verifikaciju potpisa iz Priloga IV. te u interesu potrošača.
   7.   Države članice mogu učiniti uporabu elektroničkih potpisa u javnome sektoru podložnom potencijalnim dodatnim zahtjevima. Takvi zahtjevi trebaju biti objektivni, transparentni, razmjerni i nediskriminirajući te se trebaju odnositi samo na posebne karakteristike predmetne primjene. Takvi zahtjevi ne mogu činiti prepreku prekograničnim uslugama koje se pružaju građanima.
   Članak 4.
   Načela unutarnjeg tržišta
   1.   Svaka država članica primjenjuje nacionalne odredbe koje donosi u skladu s ovom Direktivom na davatelje usluga certificiranja s poslovnim nastanom na njezinom državnom području te na usluge koje pružaju. Države članice ne mogu ograničiti pružanje usluga certificiranja koje potječu iz druge države članice u onim područjima koja pokriva ova Direktiva.
   2.   Države članice omogućuju slobodno kretanje na unutarnjem tržištu proizvoda za izradu elektroničkih potpisa koji udovoljavaju ovoj Direktivi.
   Članak 5.
   Pravni učinci elektroničkih potpisa
   1.   Države članice omogućuju da napredni elektronički potpisi, koji se zasnivaju na kvalificiranom certifikatu te koji su izrađeni putem sigurnih sredstava za izradu potpisa:

               (a)

               udovoljavaju pravnim zahtjevima potpisa u odnosu na podatke u elektroničkom obliku na isti način na koji vlastoručni potpis udovoljava tim zahtjevima u odnosu na podatke u pisanom obliku;

               (b)

               budu dopušteni kao dokaz u sudskim postupcima.

         2.   Države članice omogućuju da se elektroničkom potpisu ne može poricati pravna učinkovitost i prihvatljivost kao dokaza u sudskim postupcima isključivo na temelju toga što je on:

               —

               u elektroničkom obliku, ili

               —

               nije zasnovan na kvalificiranom certifikatu, ili

               —

               nije zasnovan na kvalificiranom certifikatu koju izdaje ovlašteni davatelj usluga certificiranja, ili

               —

               nije izrađen uporabom sigurnog sredstva za izradu potpisa.

         Članak 6.
   Odgovornost
   1.   Kao minimum, države članice omogućuju da davatelj usluga certificiranja, izdavanjem certifikata za javnost u obliku kvalificiranog certifikata ili izdavanjem jamstva za takav certifikat za javnost, bude odgovoran za štetu prouzročenu bilo kojem subjektu, odnosno pravnoj ili fizičkoj osobi koja u razumnoj mjeri ovisi o tom certifikatu:

               (a)

               u vezi s točnošću svih podataka sadržanih u kvalificiranom certifikatu u vrijeme izdavanja te u vezi s činjenicom da certifikat sadrži sve detalje propisane za kvalificirani certifikat;

               (b)

               kao osiguranje da je, u vrijeme izdavanja certifikata, potpisnik identificiran u kvalificiranom certifikatu posjedovao podatke za izradu potpisa koji odgovaraju podacima za verifikaciju potpisa koji su navedeni ili identificirani u certifikatu;

               (c)

               kao osiguranje da se podaci za izradu potpisa i podaci za verifikaciju potpisa mogu koristiti na sličan način u slučajevima gdje davatelj usluga certificiranja proizvodi oboje;

         osim ako davatelj usluga certificiranja dokaže kako nije djelovao nemarno.
   2.   Kao minimum, države članice omogućuju da davatelj usluga certificiranja, koji je javnosti izdao certifikat kao kvalificirani certifikat, bude odgovoran za štetu prouzročenu bilo kojem subjektu, odnosno pravnoj ili fizičkoj osobi koja u razumnoj mjeri ovisi o tom certifikat zbog toga što nije opozvao taj certifikat, osim ako davatelj usluga certificiranja dokaže kako nije djelovao nemarno.
   3.   Države članice omogućuju davatelju usluga certificiranja da u kvalificiranom certifikatu naznači ograničenja uporabe tog certifikata, pod uvjetom da se ograničenja priznaju i trećim stranama. Davatelj usluga certificiranja nije odgovoran za štetu prouzrokovanu uporabom kvalificiranog certifikata koja prekoračuje ograničenja koja taj certifikat ima.
   4.   Države članice omogućuju davatelju usluga certificiranja da u kvalificiranom certifikatu naznači granicu vrijednosti transakcija za koje se certifikat može koristiti, pod uvjetom da se to ograničenje prizna i trećim stranama.
   Davatelj usluga certificiranja nije odgovoran za štetu prouzrokovanu prekoračenjem ovog maksimalnog ograničenja.
   5.   Odredbe stavaka od 1. do 4. ne dovode u pitanje Direktivu Vijeća 93/13/EEZ od 5. travnja 1993. o nepoštenim uvjetima u potrošačkim ugovorima (8).
   Članak 7.
   Međunarodni aspekti
   1.   Države članice omogućuju da certifikati, koje su davatelji usluga certificiranja s poslovnim nastanom u trećoj zemlji javnosti izdali kao kvalificirane certifikate, budu priznati kao pravno istovjetni certifikatima koje su izdali davatelji usluga certificiranja s poslovnim nastanom u Zajednici ako:

               (a)

               davatelj usluga certificiranja ispunjava uvjete utvrđene ovom Direktivom te je ovlašten prema programu dragovoljnog ovlašćivanja utvrđenog u državi članici; ili

               (b)

               davatelj usluga certificiranja s poslovnim nastanom u Zajednici koji ispunjava uvjete utvrđene ovom Direktivom jamči za certifikat; ili

               (c)

               potvrda ili davatelj usluga certificiranja priznati su prema bilateralnom ili multilateralnom sporazumu između Zajednice i trećih zemalja ili međunarodnih organizacija.

         2.   S ciljem olakšanja prekograničnih usluga certificiranja s trećim zemljama i pravnog priznavanja naprednih elektroničkih potpisa koji potječu iz trećih zemalja, Komisija donosi prijedloge, ako je to primjereno, kako bi se postigla učinkovita provedba standarda i međunarodnih sporazuma koji se mogu primijeniti na usluge certificiranja. Komisija posebno, te ako je to potrebno, podnosi prijedloge Vijeću za odgovarajuće mandate za pregovore oko bilateralnih i multilateralnih sporazuma s trećim zemljama i međunarodnim organizacijama. Vijeće odlučuje o tomu kvalificiranom većinom.
   3.   Kad god je Komisija izvještena o bilo kakvim poteškoćama koje poduzeća iz Zajednice susreću u vezi s pristupom tržištu trećih zemalja, ona može, ako je to potrebno, podnijeti prijedloge Vijeću za odgovarajući mandat za pregovore oko usporedivih prava za poduzeća iz Zajednice u dotičnim trećim zemljama. Vijeće odlučuje o tomu kvalificiranom većinom.
   Mjere koje se poduzimaju prema ovom stavku ne dovode u pitanje obveze Zajednice i država članica prema relevantnim međunarodnim sporazumima.
   Članak 8.
   Zaštita podataka
   1.   Države članice omogućuju da davatelji usluga certificiranja i državna tijela odgovorna za ovlašćivanje ili nadzor udovoljavaju zahtjevima utvrđenim Direktivom 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom kretanju takvih podataka (9).
   2.   Države članice omogućuju da davatelj usluga certificiranja, koji izdaje certifikate javnosti, može prikupljati osobne podatke samo izravno od subjekta podataka, ili na temelju izričitog odobrenja od strane subjekta podataka te isključivo u onoj mjeri u kojoj je to neophodno u svrhu izdavanja i čuvanja certifikata. Podaci se ne mogu prikupljati niti obrađivati u bilo koju drugu svrhu bez izričitog odobrenja subjekta podataka.
   3.   Ne dovodeći u pitanje pravni učinak koji pseudonimi imaju prema nacionalnom pravu, države članice ne sprečavaju davatelje usluga certificiranja da u certifikatu navedu pseudonim umjesto potpisnikova imena.
   Članak 9.
   Odbor
   1.   Komisiji pomaže „Odbor za elektroničke potpise”, dalje u tekstu: „Odbor”.
   2.   Kod upućivanja na ovaj stavak, primjenjuju se članci 4. i 7. Odluke 1999/468/EZ, uzimajući u obzir odredbe njezinog članka 8.
   Razdoblje propisano člankom 4. stavkom 3. Odluke 1999/468/EZ određuje se na tri mjeseca.
   3.   Odbor usvaja svoj poslovnik.
   Članak 10.
   Zadaće odbora
   Odbor pojašnjava zahtjeve utvrđene u prilozima ovoj Direktivi, kriterijima iz članka 3. stavka 4. te općeprihvaćene standarde za proizvode za izradu elektroničkih potpisa koji su usvojeni i objavljeni prema članku 3. stavku 5., u skladu s postupkom utvrđenim člankom 9. stavkom 2.
   Članak 11.
   Obavijest
   1.   Države članice izvješćuju Komisiju i ostale države članice o sljedećem:

               (a)

               podacima o nacionalnim programima dragovoljnog ovlašćivanja, uključujući bilo koje dodatne zahtjeve prema članku 3. stavku 7.;

               (b)

               nazive i adrese državnih tijela koja su odgovorna za ovlašćivanje i nadzor kao i tijela iz članka 3. stavka 4.;

               (c)

               nazive i adrese svih ovlaštenih nacionalnih davatelja usluga certificiranja.

         2.   Države članice trebaju prijaviti bilo koji podatak koji se dobije prema stavku 1. te izmjene u vezi s tim podatkom što je prije moguće.
   Članak 12.
   Preispitivanje
   1.   Komisija preispituje djelovanje ove Direktive i o tome izvješćuje Europski parlament i Vijeće najkasnije do 19. srpnja 2003.
   2.   Preispitivanjem se, inter alia, ocjenjuje treba li se mijenjati područje primjene ove Direktive, uzimajući u obzir tehnološki, tržišni te pravni razvoj. Izvješće posebno uključuje ocjenu aspekata usklađivanja, dobivenu na temelju stečenog iskustva. Izvješće prate, gdje je to primjereno, zakonodavni prijedlozi.
   Članak 13.
   Provedba
   1.   Države članice donose zakone i druge propise potrebne za usklađivanje s ovom Direktivom do 19. srpnja 2001. One o tome odmah obavješćuju Komisiju.
   Kada države članice donose ove mjere, te mjere prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
   2.   Države članice Komisiji dostavljaju tekst glavnih odredaba nacionalnog prave koje donesu u području na koje se odnosi ova Direktiva.
   Članak 14.
   Stupanje na snagu
   Ova Direktiva stupa na snagu na dan objave u Službenom listu Europskih zajednica.
   Članak 15.
   Adresati
   Ova je Direktiva upućena državama članicama.

      Sastavljeno u Bruxellesu 13. prosinca 1999.

            Za Europski parlament

            Predsjednik

         N. FONTAINE

            Za Vijeće

            Predsjednik

         S. HASSI

      (1)  SL C 325, 23.10.1998., str. 5.

      (2)  SL C 40, 15.2.1999., str. 29.

      (3)  SL C 93, 6.4.1999., str. 33.

      (4)  Mišljenje Europskog parlamenta od 13. siječnja 1999. (SL C 104, 14.4.1999., str. 49.), Zajedničko stajalište Vijeća od 28. lipnja 1999. (SL C 243, 27.8.1999., str. 33.) te Odluka Europskog parlamenta od 27. listopada 1999. (još nije objavljena u Službenom listu). Odluka Vijeća od 30. studenoga 1999.

      (5)  SL L 367, 31.12.1994., str. 1. Uredba kako je izmijenjena Uredbom (EZ) br. 837/95 (SL L 90, 21.4.1995., str. 1.).

      (6)  SL L 367, 31.12.1994., str. 8. Odluka kako je zadnje izmijenjena Odlukom 99/193/ZVSP (SL L 73, 19.3.1999., str. 1.).

      (7)  SL L 184, 17.7.1999., str. 23.

      (8)  SL L 95, 21.4.1993., str. 29.

      (9)  SL L 281, 23.11.1995., str. 31.

      PRILOG I.
      Zahtjevi za kvalificirane certifikate
      Kvalificirani certifikati moraju sadržavati sljedeće:

                  (a)

                  naznaku da se certifikat izdaje kao kvalificirani certifikat;

                  (b)

                  identifikaciju davatelja usluga certificiranja te države u kojoj ima poslovni nastan;

                  (c)

                  ime potpisnika ili njegov pseudonim, koji se kao takav treba utvrditi;

                  (d)

                  odredbu o posebnoj oznaci potpisnika koja se uključuje ako je to potrebno, ovisno o svrsi za koju je certifikat namijenjen;

                  (e)

                  podatke o verifikaciji potpisa koji odgovaraju podacima o izradi potpisa koji su pod kontrolom potpisnika;

                  (f)

                  naznaku početka i kraja razdoblja valjanosti certifikata;

                  (g)

                  identifikacijsku oznaku certifikata;

                  (h)

                  napredni elektronički potpis davatelja usluga certificiranja koji izdaje taj certifikat;

                  (i)

                  ograničenja vezana uz opseg uporabe certifikata, ako je to primjenljivo; te

                  (j)

                  ograničenja vezana uz vrijednost transakcija za koje se certifikat može koristiti, ako je to primjenljivo.

      PRILOG II.
      Zahtjevi za davatelje usluga certificiranja koji izdaju kvalificirane certifikate
      Davatelji usluga certificiranja moraju:

                  (a)

                  prikazati pouzdanost neophodnu za pružanje usluga certificiranja;

                  (b)

                  omogućiti djelovanje ažurnog i sigurnog registra te uslugu sigurnog i trenutačnog opoziva;

                  (c)

                  omogućiti precizno utvrđen datum i vrijeme izdavanja odnosno opoziva certifikata;

                  (d)

                  provjeriti identitet te, ako je to primjenljivo, bilo koja posebna svojstva osobe kojoj se izdaje kvalificirani certifikat uporabom odgovarajućih sredstava u skladu s nacionalnim pravom;

                  (e)

                  zaposliti osoblje koje posjeduje stručno znanje, iskustvo te kvalifikacije koje su neophodne za usluge koje se pružaju, a posebno sposobnost na upravljačkoj razini, stručnost u primjeni tehnologije elektroničkih potpisa te poznavanje odgovarajućih sigurnosnih postupaka; oni također moraju primjenjivati odgovarajuće administrativne i upravljačke postupke koji odgovaraju priznatim normama;

                  (f)

                  koristiti pouzdane sustave i proizvode koji su zaštićeni od preinaka te omogućiti tehničku i kriptografsku sigurnost procesa koje ti sustavi i proizvodi podržavaju;

                  (g)

                  poduzeti mjere protiv krivotvorenja certifikata te, u slučajevima gdje davatelj usluga certificiranja proizvodi podatke za izradu potpisa, jamčiti povjerljivost tijekom procesa proizvodnje takvih podataka;

                  (h)

                  održavati zadovoljavajuću razinu financijskih resursa kako bi mogli djelovati u skladu sa zahtjevima utvrđenim ovom Direktivom, posebno snositi rizik od odgovornosti za štetu, na primjer putem odgovarajućeg osiguranja od štete;

                  (i)

                  pohraniti sve relevantne informacije koje se odnose na kvalificirani certifikat tijekom odgovarajućeg vremenskog razdoblja, posebno u svrhu pružanja dokaza o potvrdi za potrebe sudskih postupaka. Takva se pohrana može obavljati elektroničkim putem;

                  (j)

                  ne pohranjivati niti kopirati podatke za izradu potpisa osobe kojoj je davatelj usluga certificiranja pružio ključne upravljačke usluge;

                  (k)

                  prije sklapanja ugovornog odnosa s osobom koja traži certifikat kojim će poduprijeti svoj elektronički potpis, izvijestiti dotičnu osobu trajnim sredstvom komunikacije o preciznim uvjetima koji se odnose na uporabu certifikata, uključujući bilo koja ograničenja njegove uporabe, o postojanju dragovoljnih programa ovlašćivanja i postupaka u slučaju žalbi te kod rješavanja sporova. Takvi podaci, koji se mogu prenijeti elektroničkim putem, moraju biti u pisanom obliku te na čitljivom jasnom jeziku. Odgovarajući dijelovi tih podataka moraju se također staviti na raspolaganje trećim stranama, koje ovise o dotičnom certifikatu, na njihov zahtjev;

                  (l)

                  koristiti pouzdane sustave pohranjivanja certifikata u obliku koji se može provjeriti tako da:

                              —

                              samo ovlaštene osobe mogu unositi podatke i izmjene,

                              —

                              informacije se mogu provjeriti zbog njihove autentičnosti,

                              —

                              certifikati se mogu dati javnosti na uvid samo u onim slučajevima u kojima je nositelj certifikata izdao svoje dopuštenje, te

                              —

                              bilo koje tehničke promjene koje ugrožavaju ove sigurnosne zahtjeve jasno su vidljive operateru.

      PRILOG III.
      Zahtjevi za sigurna sredstva za izradu potpisa

                  1.

                  Sigurna sredstva za izradu potpisa moraju, uporabom odgovarajućih tehničkih i postupovnih sredstava, omogućiti barem sljedeće:

                              (a)

                              da se podaci za izradu potpisa, koji se rabe za generiranje potpisa, mogu praktično pojaviti samo jednom te da je njihova tajnost u razumnoj mjeri osigurana;

                              (b)

                              da se podaci za izradu potpisa, koji se rabe za generiranje potpisa, ne mogu uz razumnu sigurnost derivirati, te da je potpis zaštićen od krivotvorenja uporabom trenutačno dostupne tehnologije;

                              (c)

                              da se podaci za izradu potpisa, koji se rabe za generiranje potpisa, mogu pouzdano zaštititi od strane legitimnog potpisnika protiv uporabe od strane drugih osoba;

                  2.

                  Sigurna sredstva za izradu potpisa ne smiju mijenjati podatke koji se potpisuju ili spriječiti prikazivanje takvih podataka potpisniku prije samog procesa potpisivanja.

      PRILOG IV.
      Preporuke za sigurnu verifikaciju potpisa
      Tijekom procesa verifikacije potpisa potrebno je s razumnom sigurnošću omogućiti da:

                  (a)

                  podaci koji se rabe za verifikaciju potpisa odgovaraju podacima prikazanim osobi koja obavlja verifikaciju;

                  (b)

                  potpis je pouzdano verificiran, a rezultat te verifikacije na ispravan je način prikazan;

                  (c)

                  osoba koja obavlja verifikaciju može, ako je to potrebno, pouzdano utvrditi sadržaj potpisanih podataka;

                  (d)

                  autentičnost i valjanost certifikata koji se zahtijeva u vrijeme verifikacije potpisa mogu se pouzdano provjeriti;

                  (e)

                  rezultat verifikacije i identitet potpisnika prikazani su na ispravan način;

                  (f)

                  uporaba pseudonima jasno je naznačena; te

                  (g)

                  bilo koje promjene koje se tiču sigurnosti mogu se otkriti.